b'\n_START_ARTICLE_\nLimoges\n_START_SECTION_\nGeografija\n_START_PARAGRAPH_\nMesto se nahaja na severu velikega jugo-zahoda Francije, ob reki Vienne. Skozenj poteka po njem imenovana romarska pot v Santiago de Compostelo, Via Lemovicensis.\n_START_SECTION_\nZgodovina\n_START_PARAGRAPH_\nSedanje mesto je bilo ustanovljeno kot rimski Augustoritum okoli leta 10 pr. n. \xc5\xa1t., nekaj kilometrov stran od glavnega mesta keltskega plemena Lemovicov, kot del reorganizacije province s strani rimskega cesarja Avgusta. Tipi\xc4\x8dno rimsko mesto je vsebovalo amfiteater, gledali\xc5\xa1\xc4\x8de, forum, kopali\xc5\xa1\xc4\x8da, tempelj. Imelo je Senat in lastni denar, kar je pri\xc4\x8dalo o pomembnosti v tem \xc4\x8dasu._NEWLINE_Limoges je sprejel kr\xc5\xa1\xc4\x8danstvo s svetim Martialom, prvim \xc5\xa1kofom Limogesa, okoli leta 250, vendar je \xc5\xbee proti koncu stoletja zaradi germanskih vdorov bil opu\xc5\xa1\xc4\x8den, samo prebivalstvo pa se je utaborilo na bolj utrjenem kraju, sedanjem sredi\xc5\xa1\xc4\x8du mesta, Puy Saint-\xc3\x89tienne. V 9. stoletju je bila zgrajena Opatija sv. Martiala, v letu 1273 pa se je za\xc4\x8dela gradnja Katedrale sv. \xc5\xa0tefana, ki je bila dokon\xc4\x8dana \xc5\xa1ele leta 1888._NEWLINE_Med stoletno vojno, leta 1370, so ga zasedli Angle\xc5\xbei na \xc4\x8delu z Edvardom \xc4\x8crnim Princem, ki je kot znak ma\xc5\xa1\xc4\x8devanja za prestop na francosko stran ukazal pobiti ve\xc4\x8d kot 300 me\xc5\xa1\xc4\x8danov, vklju\xc4\x8dno z \xc5\xbeenskami in otroki._NEWLINE_V \xc4\x8dasu francoske revolucije je bilo uni\xc4\x8denih precej verskih objektov, med drugim tudi sama opatija. _NEWLINE_V 19. stoletju se je za\xc4\x8delo obdobje modernizacije. Razvila se je industrija porcelana, samo sredi\xc5\xa1\xc4\x8de mesta je dobivalo novo podobo, s tem pa je pri\xc5\xa1el na dan izbruh ve\xc4\x8d razgrajanj s strani revnej\xc5\xa1ega prebivalstva (julij - november 1830, april 1848, v za\xc4\x8detku 1905). Prva francoska delavska konfederacija, Conf\xc3\xa9d\xc3\xa9ration G\xc3\xa9n\xc3\xa9rale du Travail (CGT), je bila ustanovljena prav v Limogesu, 1895 leta.'